钦定古今图书集成/方舆汇编/职方典/第1288卷 > 《游飞山记》姚履素
## 钦定古今图书集成/方舆汇编/职方典/第1288卷 > 《游飞山记》姚履素

飞山，出靖州城西五里。岩崖壁立，顶复夷旷，从夷旷
中突起冈脊一带，高于顶者，得山十分之二，望之奇
绝。稍近则壁间峰洞林泉略可辨识矣。上山里许，石窟幽敞，珠露下滴，曰飞珠岩。当径镌“白云洞天”四字。
岩内建阁数楹，傍山石为栋，以祠元帝，飞珠正落窗
外。其北稍下曰白云洞，建坊曰“天开列嶂。”南上，过迎
恩桥，折而西，约百步，再折而北，泉流涌出，奔落岩下。
石磴扳援凡三折，登洞天深处，盖当飞珠岩之上。而
稍南，内为元天阁，门对小池，池外山径幽坦，空岩落
望，远山屏列，亦一胜境云。北过迎仙桥，西上十数武，
曰杨柳桥。再折而北，至元天观，为山之平顶。以冈脊
视之，则其平麓也。额曰“渠阳撷秀。”相传五代时杨承
磊旧砦，元末土人丁伸仔据之，为我兵灭破。今其地
有米穴，掘土中随处可得，宛然米粒也。啮之如炭，心
懑者服之辄复嘻笑。黄冠云：二三月间，湖湘南北焚
修居士，填满山境，无不得米者。然不可多得，即山居
人不能以合储也。靖州陆使君设供具于观之上清
殿，命酒，移时，雨自东南来，有顷复霁。同诸君子散步
绕观，见其东西相距，南北相望，皆可二三里，坦如康
庄，他山之巅，未有大而平若此者。中为冈脊，西行抵
冈之北麓，曰“净乐宫”，焚修者于此瞻礼，不必陟其巅
矣。回故道而东，过小桥，有净瓶石。循石磴盘旋而行，
二三折西上，约一里许，登冈脊焉。建坊曰“一天门”，北
向，内列石阶，可敷坐。入门更狭，左右以石柱界之，仅
可容一人。极北势益锐，稍宽，建小屋以祠元帝，为雷
所击，柱有爪迹在焉。屋外隙地数尺，山风冷然，取酒
敷坐，各饮数觥。下视三面巉崄，令人股栗。有一客逡
巡不敢出檐楹，盖其慎也。峰下丈许，一石出岩外，独
树婆娑，俗呼为“舍身岩。”其下望则净乐宫也。回出二
天门南行，峰尽处稍宽，建小屋以祠雷神。锐而高，与
北桥相若。总之，冈脊一带中为二天门，南为元帝祠，
北为雷神祠，皆高起如舟形。因其首尾颉颃，势各孤
危，呼为两峰。苏长公所谓“试拭北台看马耳，未随埋
没有双尖”，殆类是耶。飞山立于空旷之间，远山四围，
东对五老峰，下可望州治；南对青萝山如障，而金笼
山、烟墩坡列峙于左右。西南下有溪曰“洗马池”，围绕
苍松，池荷馥郁。据山顶四望，形胜都尽。两峰崒然而
起，奇怪之石，层累于上脉间疑加置其上者，岂真飞
来者耶？回观中大雨如注，岩谷俱响，顷亦复霁。归途
泉声载道，月照山阿矣。陆使君名逵，粤之南海人，词
林迁客也。丰采光霁，令见者易亲。与斯游者，会同令
冯君学渊，吾乡定远人；通道令李君名绍道，豫章清
江人；天柱令朱君名梓，吾乡赣榆人，时七月既望也。